855 sterf op SA-paaieFoto: ER24 Minstens 855 mense het reeds sedert die begin van Desember in 700 noodlottige ongelukke op Suid-Afrika se paaie gesterf, het die Padverkeersbestuurskorporasie (RTMC) Dinsdag gesê. Altesaam 148 ongelukke het reeds in Gauteng plaasgevind, 138 in KwaZulu-Natal, 99 in die Oos-Kaap, 77 in Mpumalanga en 64 in die Vrystaat. Daar was 59 ongelukke in Limpopo, 57 in die Wes-Kaap, 50 in Noordwes en 25 in die Noord-Kaap. Die RTMC skryf die ongelukke hoofsaaklik toe aan motoriste wat ander motors onder gevaarlike omstandighede verbysteek, spoedoortredings en bestuur onder die invloed van alkohol. Altesaam 14 mense het op 1 Desember op die N12, sowat 20 km van Klerksdorp in die rigting van Wolmaransstad omgekom. Nege mense is op 6 Desember dood op die N11 tussen Middelburg en Groblersdal in Limpopo. Sewe mense is op 12 Desember dood op die N2 in Rhebokfontein, naby Pongola in KwaZulu-Natal. Sewe mense het op 13 Desember op die N1 tussen Laingsburg en Kaapstad gesterf. ŉ Motoris is in Mpumalanga in hegtenis geneem nadat hy 200 km/h in ŉ 120km/h-sone gery het. Die motoris moet binnekort in die Grootvlei-landdroshof verskyn. ŉ Motoris is vrygelaat op borgtog van R2 000 nadat hy in Limpopo teen 171 km/h in ŉ 120 km/h-sone gejaag het. ŉ Motoris is in die Vrystaat in hegtenis geneem nadat hy teen 219 km/h in ŉ 120 km/h-sone gery het. Die motoris is vrygelaat op borgtog van R2 000. Altesaam 20 mense is reeds vir spoedoortredings in die Vrystaat in hegtenis geneem sedert die begin van Desember. Dertig mense is vir dronkbestuur in Limpopo aangekeer en 14 in Noordwes. -SAPA